b'\n_START_ARTICLE_\nBRD - Groupe Soci\xc3\xa9t\xc3\xa9 G\xc3\xa9n\xc3\xa9rale\n_START_SECTION_\nIstoric\n_START_PARAGRAPH_\nIstoria BRD - Groupe Soci\xc3\xa9t\xc3\xa9 G\xc3\xa9n\xc3\xa9rale\xc2\xa0a \xc3\xaenceput odat\xc4\x83 cu fondarea \xc3\xaen anul 1923, a Societ\xc4\x83\xc8\x9bii Na\xc8\x9bionale de Credit Industrial, devenit\xc4\x83 dup\xc4\x83 r\xc4\x83zboi Banca de Investi\xc8\x9bii, iar apoi Banca Rom\xc3\xa2n\xc4\x83 pentru Dezvoltare. _NEWLINE_Societatea Na\xc8\x9bional\xc4\x83 de Credit Industrial era o institu\xc8\x9bie public\xc4\x83, din care statul de\xc8\x9binea 20% din capitalul social, Banca Na\xc8\x9bional\xc4\x83 a Rom\xc3\xa2niei 30%, iar restul era de\xc8\x9binut de particulari, dintre care un grup de fo\xc8\x99ti directori ai Marmorosch, Blank & Co), prima banc\xc4\x83 modern\xc4\x83 din Rom\xc3\xa2nia._NEWLINE_Misiunea acestei noi institu\xc8\x9bii era finan\xc8\x9barea primelor etape ale dezvolt\xc4\x83rii sectorului industrial din Rom\xc3\xa2nia.\xc2\xa0_NEWLINE_Dup\xc4\x83 Al Doilea R\xc4\x83zboi Mondial, conform Legii Na\xc8\x9bionaliz\xc4\x83rii din iunie 1948, Societatea Na\xc8\x9bional\xc4\x83 de Credit Industrial a fost na\xc8\x9bionalizat\xc4\x83, devenind Banca de Credit pentru Investi\xc8\x9bii. \xc3\x8en 1958, dup\xc4\x83 reorganizarea sistemului financiar, Banca de Credit pentru Investi\xc8\x9bii a ob\xc8\x9binut monopolul \xc3\xaen Rom\xc3\xa2nia pentru finan\xc8\x9barea pe termen mediu \xc8\x99i lung a tuturor sectoarelor industriale, cu excep\xc8\x9bia agriculturii \xc8\x99i industriei alimentare.\xc2\xa0Ea a primit un nou nume, devenind Banca de Investi\xc8\x9bii. \xc3\x8en aceast\xc4\x83 perioad\xc4\x83, cea mai mare parte a finan\xc8\x9b\xc4\x83rilor acordate de Banca Mondial\xc4\x83 au fost derulate prin Banca de Investi\xc8\x9bii_NEWLINE_Soci\xc3\xa9t\xc3\xa9 G\xc3\xa9n\xc3\xa9rale este prezent\xc4\x83 \xc3\xaen Rom\xc3\xa2nia din anul 1979, c\xc3\xa2nd activitatea micii sucursale se baza pe finan\xc8\x9barea sectorului de petrol \xc8\x99i gaze prin emiterea de acreditive \xc8\x99i scrisori de garan\xc8\x9bie._NEWLINE_\xc3\x8en 1990, monopolul de care beneficiau b\xc4\x83ncile specializate \xc3\xaen domeniul lor de activitate a luat sf\xc3\xa2r\xc8\x99it. Banca Rom\xc3\xa2n\xc4\x83 pentru Dezvoltare s-a constituit ca banc\xc4\x83 comercial\xc4\x83 \xc8\x99i a preluat activele \xc8\x99i pasivele B\xc4\x83ncii de Investi\xc8\x9bii. B\xc4\x83ncii i s-a acordat o autoriza\xc8\x9bie de func\xc8\x9bionare general\xc4\x83. _NEWLINE_Dup\xc4\x83 1990, sucursala a dezvoltat activit\xc4\x83\xc8\x9bi bancare at\xc3\xa2t pentru persoane juridice, c\xc3\xa2t \xc8\x99i pentru persoane fizice. Cu ajutorul altor dou\xc4\x83 entit\xc4\x83\xc8\x9bi (Soci\xc3\xa9t\xc3\xa9 G\xc3\xa9n\xc3\xa9rale Finance Developpement \xc8\x99i Soci\xc3\xa9t\xc3\xa9 G\xc3\xa9n\xc3\xa9rale European Emerging Markets), Soci\xc3\xa9t\xc3\xa9 G\xc3\xa9n\xc3\xa9rale Bucure\xc8\x99ti a avut mijloacele necesare pentru a-\xc8\x99i dezvolta activit\xc4\x83\xc8\x9bile pe trei axe de competen\xc8\x9b\xc4\x83: banca comercial\xc4\x83, pie\xc8\x9be de capital \xc8\x99i banca de investi\xc8\x9bii. Fosta sucursal\xc4\x83 a Soci\xc3\xa9t\xc3\xa9 G\xc3\xa9n\xc3\xa9rale se reg\xc4\x83se\xc8\x99te ast\xc4\x83zi \xc3\xaen structura BRD sub forma unui grup (Mari Clien\xc8\x9bi Corporativi)._NEWLINE_Perioada anilor 1997-1999 marcheaz\xc4\x83 \xc3\xaencheierea primei faze a privatiz\xc4\x83rii. Experien\xc8\x9ba dob\xc3\xa2ndit\xc4\x83 din \xc3\xaencerc\xc4\x83rile anterioare de privatizare a b\xc4\x83ncii, pozi\xc8\x9bia acesteia \xc3\xaen sistemul bancar rom\xc3\xa2nesc, precum \xc8\x99i apari\xc8\x9bia cadrului legislativ specific \xc3\xaen 1997 au constituit factorii esen\xc8\x9biali \xc3\xaen derularea f\xc4\x83r\xc4\x83 sincope a procesului privatiz\xc4\x83rii._NEWLINE_\xc3\x8en decembrie 1998, s-a semnat un acord \xc3\xaentre Soci\xc3\xa9t\xc3\xa9 G\xc3\xa9n\xc3\xa9rale \xc8\x99i Fondul Propriet\xc4\x83\xc8\x9bii de Stat (autoritatea ce se ocupa de participa\xc8\x9biile statului), prin care Soci\xc3\xa9t\xc3\xa9 G\xc3\xa9n\xc3\xa9rale a subscris o majorare de capital de 20% \xc8\x99i a cump\xc4\x83rat un pachet de ac\xc8\x9biuni care i-a permis s\xc4\x83 devin\xc4\x83 proprietara a 51% din capitalul majorat al BRD. Un alt punct al programului de privatizare este \xc3\xaendeplinit \xc3\xaen noiembrie 1999, prin intrarea \xc3\xaen structura ac\xc8\x9bionariatului B\xc4\x83ncii Rom\xc3\xa2ne pentru Dezvoltare, ca investitor institu\xc8\x9bional, a B\xc4\x83ncii Europene pentru Reconstruc\xc8\x9bie \xc8\x99i Dezvoltare, care cump\xc4\x83r\xc4\x83 un pachet reprezent\xc3\xa2nd 4,99% din ac\xc8\x9biuni._NEWLINE_\xc3\x8en anul 2001, BRD a fost listat\xc4\x83 la Bursa de Valori Bucure\xc8\x99ti, \xc3\xaen prima categorie, devenind rapid una dintre cele mai tranzac\xc8\x9bionate societ\xc4\x83\xc8\x9bi. \xc3\x8en urma unei campanii de redenumire care a avut loc \xc3\xaen 2003, Banca Rom\xc3\xa2n\xc4\x83 pentru Dezvoltare a devenit BRD - Groupe Soci\xc3\xa9t\xc3\xa9 G\xc3\xa9n\xc3\xa9rale. Noua identitate a b\xc4\x83ncii avea drept scop consolidarea pozi\xc8\x9biei sale \xc8\x99i sensibilizarea publicului la identitatea companiei-mam\xc4\x83. \xc3\x8en 2004, Soci\xc3\xa9t\xc3\xa9 G\xc3\xa9n\xc3\xa9rale a cump\xc4\x83rat pachetul rezidual de ac\xc8\x9biuni de\xc8\x9binut de statul rom\xc3\xa2n \xc3\xaen capitalul BRD; astfel, participa\xc8\x9bia sa a crescut de la 51% la 58,32%._NEWLINE_BRD este prima banc\xc4\x83 din Rom\xc3\xa2nia care a introdus \xc3\xaen oferta sa, \xc3\xaen 1993, opera\xc8\x9biunile de factoring, afiliindu-se \xc3\xaen acela\xc8\x99i an la Factors Chain International. \xc3\x8en anul 2004, banca a devenit membru cu drepturi depline \xc3\xaen aceast\xc4\x83 organiza\xc8\x9bie, iar din 2011 este membru fondator al Asocia\xc8\x9biei Rom\xc3\xa2ne de Factoring \xc8\x99i membru \xc3\xaen Comitetul Director al acesteia._NEWLINE_\xc3\x8en anul 2013, BRD lanseaz\xc4\x83 o aplica\xc8\x9bie care permite utilizatorilor s\xc4\x83 transfere sume de bani, s\xc4\x83 pl\xc4\x83teasc\xc4\x83 facturile \xc8\x99i s\xc4\x83 ob\xc8\x9bin\xc4\x83 informa\xc8\x9bii despre contul bancar direct de pe telefonul mobil._NEWLINE_BRD \xc8\x99i-a majorat profitul cu 110 milioane lei \xc3\xaen trimestrul al treilea al anului 2015, fa\xc8\x9b\xc4\x83 de trimestrul al treilea al anului 2014.'